Vaski-kirjastot

Kuvailuryhmä  MUISTIO

Aika 8.4.2016 klo 13-14.20

Paikka Turun kaupunginkirjasto, pieni neuvottelutila

Läsnä Pirkko Nikander, Arja Nikkanen (siht.), Kerttu Pietilä, Heli Pohjola, Sari Rantanen, Tiina Sorsimo, Päivi Svala, Anna Viitanen (pj.)

Poissa Riitta Kari

1. Edellisen kokouksen muistio

Hyväksyttiin edellisen kokouksen muistio.

1. Minitiedoilla käsitellyt niteet – ohjeistus?

Luettelointitietojen saaminen eräajotäydennyksissä ei enää ole varmaa minkään aineiston kohdalla. Keskusteltiin siitä, kenen vastuulla on luettelointitietojen poimiminen, jos valmiita tietoja ei ole vielä saatavilla ja joku kirjasto laittaa aineistoa eteenpäin minitiedoilla, ja tarvitaanko asiassa ohjeistusta.

Anna muistuttaa kirjastoja siitä, että jos aineistoa laitetaan eteenpäin minitiedoilla, tulee myöhemmin varmistaa tietojen täydentyminen.

1. RDA-tilanne

Melindan RDA-konversio on tehty. Myös Fennican tietokannassa konversio näyttää valmistuneen, PIKIssä ei vielä.

Vaskissa tilanne on edelleen se, että muualta siirretyt RDA-tietueet hyväksytään, mutta itse luetteloitaessa käytetään ISBD-sääntöjä. Melindaan liittyminen tarkoittaa RDA:n käyttöönottoa myös Vaskissa.

Siitä, kuinka Vaskissa tällä hetkellä toimitaan poimittujen RDA-tietueiden kanssa, on Anna lisännyt ohjeen ”Rda-tilannetiedotus” Vaski-Extranetiin.

RDA-konversiossa vanhoista tietueista ei saada joka suhteessa puhtaita RDA-tietueita. Melinda-kirjastoja on ohjeistettu kuinka toimitaan vanhojen tietueiden kanssa tilanteessa, joissa RDA- ja ISBD-säännöt ovat keskenään erilaisia. Ohjeistusta Kumean muistiossa: [https://www.kiwi.fi/display/kumea/2016-03-07+ja+08](https://www.kiwi.fi/display/kumea/2016-03-07%2Bja%2B08)

Musiikin luetteloinnin suhteen RDA-sääntöjen soveltamiseen liittyviä päätöksiä on edelleen tekemättä. Suurin ongelma liittyy (varsinkin) populaarimusiikissa tähän asti käytettyyn tapaan tehdä pääkirjaus esittäjästä. RDA:n mukaan esittäjä ei voi olla creator, eikä siksi pääkirjauksessa. Tämän säännön noudattamisesta seuraisi suuria ongelmia varsinkin yleisten kirjastojen hyllyjärjestykselle ja hakutulosnäkymille. Ongelmaa on käsitelty Kansalliskirjaston, järjestelmätoimittajien ja kirjastojen kesken. Toistaiseksi on sovittu, että vanhaa pääkirjauskäytäntöä jatketaan myös Melinda-kirjastoissa. Yhtenä vaihtoehtona on vanhan käytännön jatkaminen niin kauan kun käytössä on MARC 21 -formaatti.

Tarkoitus on, että asiassa saadaan tehdyksi ratkaisu kuluvan vuoden aikana.

1. Melinda

Vaski-johtoryhmä päätti 18.3., että Vaski liittyy Melindaan. Projekti päätettiin käynnistää välittömästi.

Liittymisen on tarkoitus tapahtua vielä tämän vuoden aikana.

Melinda-projektin projektipäällikkönä toimii Kaisa Hypén. Vaski-työvaliokunta toimii projektin ohjausryhmänä. Projektin ydinryhmän muodostavat Anna Viitanen ja Aki Pyykkö. Vaskin kuvailuryhmä on projektiryhmä. Projektiryhmä osallistuu projektiin oman työn ohessa.

Anna esitteli yhdessä Kaisa Hypénin kanssa laatimaansa projektisuunnitelmaa, joka oli vielä alustava. Projektisuunnitelmaa käsitellään Vaskin työvaliokunnassa 15.4. Suunnitelmasta tulee julkinen (Vaski-Extranet), kun työvaliokunta on sen hyväksynyt.

Seuraava etappi on projektin ydinryhmän tapaaminen Kansalliskirjaston ja Axiellin kanssa 26.4.

Kansalliskirjaston arvion mukaan projektiin menee kokonaisuudessaan aikaa 6 kuukautta.

Käytännössä Melindaan liittyminen tarkoittaa sitä, että tieto liikkuu automaattisesti Vaskin ja Melindan välillä: kun primaariluetteloidaan itse, tietue replikoituu Melindaan, Melindan päivitykset replikoituvat Vaskin tietokantaan. Muille kuin kuvailijoille Melinda-liitos ei juurikaan näy. Verkossa Vaski näkyy Melindassa.

Melindaan liittyminen edellyttää konversioita ja korjauksia Vaskin tietokantaan.

Kuvailusääntöjen muutoksiin liittyen Vaskin tietokantaan tehdään ISBD-konversio, ja kun se on tehty, tehdään RDA-konversio. RDA-konversiota ei voida tehdä ennen kuin Vaskilla on valmiudet ryhtyä RDA-kuvailuun, kuvailun keskittämisestä Vaskissa on päätetty ja keskittäminen viety käytäntöön.

Esityslistan liitteenä oli Annan laatima listaus Vaskin tietokannassa olevista pahimmista virheistä. Suurin osa virheistä korjataan massana. Osan virheistä Anna on jo korjannut.

Tietokannassa olevien virheiden korjausta priorisoidaan yhdessä Kansalliskirjaston kanssa.

Projektiryhmän (kuvailuryhmä) tehtäväksi tulee listausten läpikäyntiä, siivottavaa, käsityötä vaativien virheiden korjaamista, raporttien läpikäyntiä, tarkistettavaa yms. Työ alkaa, kun priorisoituja virhelistauksia saadaan.

Projektiryhmän jäsenet toimivat projektissa oman työn ohessa, joten heille tulisi järjestyä omissa kirjastoissa aikaa tälle työlle.

Myös Vaskin tietokannassa olevien tuplien siivoamiseen pitäisi nyt panostaa. Alkuvuodesta aloitettu tuplien siivous on tähän mennessä edennyt hyvin muualla paitsi Salossa, jossa työtä on hidastanut pula ajasta.

Kansalliskirjaston ohjeita Melindaan liittyville kirjastoille: [https://www.kiwi.fi/display/melinda/Ohjeita+liittyville+kirjastoille](https://www.kiwi.fi/display/melinda/Ohjeita%2Bliittyville%2Bkirjastoille)

1. Seuraava kokous

Seuraava kokous pidetään 3.5. klo 13.